Tomu sa povie šťastie v nešťastí.
Do jeho hlavy narazila kotva, ktorá mladému mužovi značne zdeformovala hlavu. Napriek tomu je však 14-ročný Caleb Bennett ako zázrakom živý a zdravý, píše CNN. Udalosť sa odohrala počas toho, ako si Caleb so svojimi priateľmi a bratom užíval oddychové rybárčenie.
Kotva z lode Caleba v deň incidentu zasiahla priamo do čela a zasekla sa mu v lebke. "Ihneď, ako som si na miesto položil ruky, cítil som o čo ide a uvedomil som si, že sa kotva do mojej hlavy zasekla pomerne hlboko," objasnil situáciu pre Johns Hopkins All Children's Hospital Caleb s tým, že v momente zachoval pokoj a kamarátom povedal, aby zavolali 911, inak zomrie.
Jeho priatelia pochopiteľne ihneď privolali pomoc. Doktori sa obávali, že zranený mladý muž nebude po prebudení z umelého spánku rozprávať či chodiť. 5 dní po tom, ako sa prebral, už ale Caleb stál na nohách.
"Nikdy som nevidel niekoho s takýmto zranením odísť z nemocnice bez takmer akéhokoľvek neurologického narušenia. Je to prípad jeden z milióna," cituje vyjadrenie Calebovho doktora People.
"Nemôžem uveriť tomu, že som mal v hlave kotvu. Je to dosť šialené. Moji kamaráti mi teraz hovoria Anchorman (poznámka redakcie – anchor je v preklade kotva), takže je to celkom cool," zabáva sa v súčasnej dobe na celej situácii Caleb.